2020. gada 5. decembrī

Brāļi Šici uzreiz pēc goda pjedestāla Eberspacher otrajā Pasaules kausa posmā

Sestdien, 5. decembrī Eberspacher Pasaules kausa otrajā posmā par medaļām divvietīgo ekipāžu konkurencē cīnījās 22 dueti no 12 pasaules valstīm, tajā skaitā arī visas trīs Latvijas divvietīgās ekipāžas: Andris Šics/Juris Šics, Oskars Gudramovičs/Pēteris Kalniņš un Mārtiņš Bots/Roberts Plūme.

Pēc pirmā brauciena labāko rezultātu no latviešiem uzrādīja pieeredzējušie brāļi Šici, ierindojoties ceturtajā pozīcijā, septītie – daudzsološie Bots/Plūme, bet pēc ne tik veiksmīgi aizvadīta brauciena 11. vietā – Gudramovičs/Kalniņš.

Arī otrajā braucienā Šicam/Šicam izdevās uzrādīt ceturto labāko rezultātu, divu braucienu summā ierindojoties uzreiz pēc goda pjedestāla, 4. vietā [+0.148]. Gudramovičš/Kalniņš otrajā braucienā izlaboja pirmajā braucienā pieļautās kļūda, kas braucienā ļāva finišēt sestajā pozīcijā, bet divu braucienu summā pakāpties uz 8. vietu [+0.381]. Savukārt Bots/Plūme otrajā braucienā pieļāva smagas kļūdas, kas liedza saglabāt izcīnīto pozīciju, tādējādi sportistus nostumjot uz 14. vietu [+0.824].

Trešā uzvara austriešiem – Štojam/Kolleram *(Steu/Koller)* [1:23.612], otrie un trešie – vācieši Eggerts/Benekens *(Eggert/Benecken)* [+0.008] un Vedls/Alts *(Wendl/Arlt)* [+0.019].

Sestdien, 5. decembrī plkst. 13.15 sacensības turpināsies ar sieviešu sacensību pirmo braucienu. Latvijas sportistu gaitām trasē seko līdzi **tiešraidē Helio un Shortcut kanālā Best4Sport TV**.

Informāciju sagatavoja:

Ieva Ose

LKSF sabiedrisko attiecību pārstāve